מלחמת הכוכבים: מול – לורד הצללים

מלחמת הכוכבים: מול – לורד הצללים (באנגלית: Star Wars: Maul – Shadow Lord) היא סדרת טלוויזיה אמריקאית מונפשת, שנוצרה על ידי דייב פילוני עבור שירות הזרמת המדיה "דיסני+". הסדרה היא חלק מזיכיון "מלחמת הכוכבים", ומתרחשת לאחר אירועי סדרת ההנפשה " מלחמת המשובטים". עלילתה עוקבת אחר מול, לשעבר אדון סית', בתקופת שלטון האימפריה הגלקטית.

את דמותו של מול שבב לדבב סם ויטוור, ולצדו מדבבים גם גידאון אדלון, ואגנר מורה וריצ'רד איואדי. על הפקת הסדרה הוכרז באפריל 2025, כשנה לאחר שוויטוור הצטרף לפרויקט גם כיועץ לדמות. סגנון ההנפשה הסדרה מבוסס על זה של "מלחמת המשובטים", אך עבר התאמות חזותיות המשקפות את אופיו של מול.

הסדרה מופקת על ידי "Lucasfilm Animation". מאט מיכנובץ משמש כתסריטאי הראשי, בראד ראו כבמאי-מפקח, ודייב פילוני, מיכנובץ וראו נמנים עם המפיקים בפועל לצד אתינה איבט פורטיו, קארי בק וג'וש ריימס.
הסדרה עתידה לעלות לשידור ב-6 באפריל 2026 בשירות "דיסני+"; עם שידור של שני פרקים מדי שבוע עד ל-4 במאי 2026. העונה הראשונה כוללת עשרה פרקים.

 עלילה 
כשנה לאחר תום מלחמת המשובטים, מול – לשעבר אדון סית' – פועל לבנייתה מחדש של רשת פשע גלקטית ומאמץ חניכה חדשה, כל זאת בצל עליית האימפריה הגלקטית ושלטונה.

 צוות הדמויות והמדבבים 
 סם ויטוור – מול, אדון סית' לשעבר מכוכב הלכת דאתומיר, המנסה למצוא את מקומו בעולם שלאחר מלחמות המשובטים. לדברי ויטוור, הסדרה בוחנת לעומק שאלות מהותיות בדמותו של מול ומסופרת מנקודת מבטו. אתינה פורטיו תיארה את מול כ"נבל כמעט-נצחי", והשוותה אותו לרוצחים סדרתים מהקולנוע כמו מייקל מאיירס וג'ייסון וורהיס.
 גידאון אדלון – דבון איזארה, פדאוונית ג'דיי לשעבר מגזע הטווילקי, אותה מול מאמץ כחניכתו החדשה. התסריטאי הראשי מאט מיכנובץ אמר שדבון מבינה שהעתיד שציפתה לו כג'דיי כבר אינו אפשרי ושהיא צריכה להסתגל. פורטיו ציינה כי בדמות קיימת תמימות, שנמצאת "בהתנגשות בין טוב לרע", בעוד ראו ציין שהופעתה של אדלון עזרה לבסס את הדמות.
 ואגנר מורה – קפטן ברנדר לוסון, בלש משטרה מוערך מכוכב ג'ניקס, שהוא חלק מאכיפת החוק המקומית, הפועלת בנפרד מהאימפריה הגלקטית.
 ריצ'רד איואדי – 2B0T, דרואיד ושותפו של לוסון. 2B0T, המכונה בקיצור "Two-Boots", בולט מדרואידים אחרים בכך שהוא לובש מגפיים אמיתיים.
 דניס הייזברט – מאסטר אקו-דיו-דאקי
 כריס דיאמנטופולוס – לוטי ואריו
 צ'ארלי בושנל – ריילי לוסון
 ונסה מרשל – רוק קאסט
 דייוויד ו. קולינס – ספייבוט
 איי. ג'יי. לו-קאסיו – מרוק, אינקוויזיטור וצייד אבירי ג'דיי.
 סטיב בלום – איקרוס

 הפקה 
 פיתוח 
190px|ממוזער|שמאל|סם ויטוור לדבב את דמותו של מול, ושימש גם כיועץ צמוד במהלך ההפקה.
במהלך פאנל לציון 20 שנה ל-"Lucasfilm Animation" בכנס "Star Wars Celebration Japan" באפריל 2025, הכריזו מנהל הקריאייטיב הראשי של "לוקאס פילם", דייב פילוני, וסגנית נשיא חטיבת ההנפשה, אתינה פורטיו, כי סדרת ההנפשה הבאה של האולפן תהיה מלחמת הכוכבים: מול – לורד הצללים, שתתמקד בדמותו של מול.

הדמות הוצגה לראשונה בסרט "אימת הפנטום" (1999), שם גולמה פיזית על ידי ריי פארק ודובבה על ידי פיטר סראפינוביץ'. מול נחשב למת עד שהושב לחיים בסדרת ההנפשה "מלחמת המשובטים" (2008–2020), שם דובב בידי סם ויטוור, אשר שב לדבב את הדמות גם בסדרה "מלחמת הכוכבים: המורדים" (2014–2018) ולגלם את הדמות בסרט הלייב אקשן "סולו: סיפור מלחמת הכוכבים" (2019). במהלך הפאנל אושר כי ויטוור ישוב לדבב את מול גם בסדרה זו.

בעת העבודה על סדרות ההנפשה הקודמות, דנו פילוני וויטוור ברעיונות שונים הנוגעים לדמותו של מול, שפילוני סבר כי ראוי לפתחם בפרויקט עצמאי. פילוני החל בעבודה על הסדרה לאחר חזרת צוות Lucasfilm Animation לפעילות מלאה בעקבות מגפת הקורונה, ורבים מאנשי הצוות מהסדרות הקודמות שבו גם הם, ובהם הכותב הראשי מאט מיכנובץ והבמאי המפקח בראד ראו.

ויטוור צורף לפרויקט כשנה לפני הכרזתו הרשמית, והיה מעורב בפיתוח באופן הדוק יותר מבפרויקטים קודמים: הוא השתתף בדיונים על הדמות, עבר על תסריטים וסיפק משוב על שלבי האנימציה המוקדמים. ראו, ששימש גם כבמאי המפקח של "מלחמת הכוכבים: באד באצ'" (2021–2024), רמז כבר בפברואר 2024 על המשך נוסף ל"יקום מלחמות המשובטים". ויטוור תיאר את ראו כ"חניך" של פילוני, וציין כי פילוני יצר את הסדרה אך מעורב ביום־יום בעיקר בתפקיד פיקוחי.

פילוני ומיכנובץ רשומים כיוצרי ומפתחי הסדרה, ולצדם משמשים פילוני, מיכנובץ וראו כמפיקים בפועל יחד עם אתינה איבט פורטיו, קארי בק וג'וש ריימס.
 כתיבה 
עלילת הסדרה מתרחשת בין תבוסתו של מול בידי אסוקה טאנו בעונה האחרונה של "מלחמת המשובטים" לבין סיום סיפורו בסדרה "המורדים". הסדרה מספרת סיפור בן 10 פרקים, אותו תיאר מיכנובץ כ"קצבי ועמוס באקשן". לדברי מיכנובץ, מול הוא הדמות המושלמת "להוביל אותנו דרך" סיפור כזה. התסריטאים כללו מחוות לסדרות הסרטים הקלאסיות שהיוו השראה ליוצר מלחמת הכוכבים ג'ורג' לוקאס.

לדברי ויטוור, הסדרה מציגה את מול כשהוא "מתנער מהאבק" ומבקשת לבחון שאלות מהותיות על דמותו שלא זכו למענה ביצירות קודמות.
ויטוור הדגיש את חשיבות העיון בהופעותיו הקודמות של מול כדי להבטיח שהסדרה תחשוף רבדים חדשים בדמותו, כולל כאלה שלדעתו היו תמיד משמעותיים אך לא זוהו בידי הקהל. בין השאלות שהסדרה עוסקת בהן: מדוע מול לא חשף את זהותו של אדונו לשעבר, פלפטין, אף שנבגד והוחלף; כיצד דמות שמקורה ב"עידן של אבירים וקסם" תופסת את האימפריה הגלקטית, שלדבריו "שואבת את הקסם, החיים והצבע מהגלקסיה"; כיצד הוא מגיב להשמדת מסדר הג'דיי – אויבו משכבר הימים – השוואה שויטוור דימה למצב בו הג'וקר חי בעולם שבו באטמן איננו; ומה מבדיל את גישתו של מול להכשרת חניך מזו של פלפטין ואדוני סית' אחרים.

ויטוור תיאר את הסדרה כעימות של "רעים מול רעים גרועים יותר", והבהיר כי היוצרים לא ניסו לגאול או לטהר את דמותו של מול. ראו ציין כי במהלך פיתוח הסדרה אפילו וויטוור הופתע מההיבטים החדשים שגילו על הדמות. וויטוור השתמש בידע שלו הקאנון על הזיכיון במטרה להביא עומק ואותנטיות למאול, ולעזור לשלב את המדבבים האחרים בעבודה על הדיבוב וההיכרות עם דמויותיהם.

מיכנובץ הסביר שהסדרה מתרחשת על כוכב הלכת ג'ניקס, הכולל עיר בתוך מכתש, והשווה אותה לגות'אם סיטי ולמטרופוליס מ-DC קומיקס, עם דמוקרטיה מתפקדת ומערכת אכיפת חוק שיצרה "הסכם שלום" עם פושעים וגנגסטרים מקומיים. הסדרה כוללת "רמות ושכבות שונות" כמו ערים שהופיעו במדיות קודמות של הזיכיון. מול מחליט לבנות מחדש את הסינדיקט הפשע שלו על ג'ניקס מכיוון שהיא לא נשלטת על ידי האימפריה, על אף שהאימפריה צוברת כוח ברחבי הגלקסיה ומופיעה בסדרה דרך ייצוגם של האינקוויזיטורים-ציידי הג'דיי, אותם מיכנובץ תיאר כ"שכירי חרב סודיים המופיעים מתוך החושך".
 ליהוק 
עם הכרזת הסדרה אושר כי סם ויטוור שב לדבב את מול. לבקשתו, שובץ גם מעצב הסאונד דייוויד ו. קולינס בצוות המדבבים – בקולו של הדרואיד ספייבוט – בדומה לשיתוף הפעולה ביניהם במשחק "Star Wars: The Force Unleashed" (2008). מדבבים נוספים כוללים את גידאון אדלון, ואגנר מורה, ריצ'רד איואדי, דניס הייזברט, כריס דיאמנטופולוס, צ'ארלי בושנל, ונסה מרשל וסטיב בלום. נוסף לזאת, דמותו של מרוק – אינקוויזיטור שהוצג לראשונה בעונתה הראשונה של סדרת הלייב אקשן "אסוקה" – מופיעה גם בסדרה ומדובבת בידי איי. ג'יי. לו-קאסיו.
 הנפשה ועיצוב 
בדומה לסדרות ההנפשה הקודמות של "מלחמת הכוכבים", הנפשת הסדרה הופקה בידי "" ובידי צוות ההנפשה הפנימי של "Lucasfilm Animation". יוצרים מרכזיים שבו מפרויקטים קודמים של "Lucasfilm Animation", ובהם מפקח האנימציה קית' קלוג, אחראי הצילום והאפקטים ג'ואל ארון, ומעצב הסאונד דייוויד ו. קולינס. אתינה פורטיו ציינה כי הצוות שיפר את כל היבטי העבודה ביחס לסדרות הקודמות, לרבות איכות הנכסים, מכניקת התנועה, אנימציית הפנים, התאורה, האפקטים וציורי הרקע, ואף בהשוואה לעבודותיהם האחרונות ב"מלחמת הכוכבים: באד באצ'" וב-"Star Wars: Tales of the Underworld" (2025). לדבריה, השיפורים נבעו מאתגר שהציב דייב פילוני לצוות – לצאת מאזורי הנוחות ולהימנע משאננות. פילוני שיבח את עבודת הצוות ואמר כי בפרקים החדשים הם "יוצרים קולנוע של ממש".

הסדרה שומרת על סגנון הנפשה הדומה לזה של "מלחמת המשובטים" ושל סדרות קודמות נוספות, אך היא מסוגננת יותר כדי לשקף את המיקוד בדמותו של מול ואת האווירה ה"מחוספסת" של כוכב הלכת ג’ניקס. פילוני תיאר את הסגנון ככזה  סם ויטוור כינה אותו "חד יותר, משונן ומסוכן",, וציין כי ארון מעניק לסדרה "רוע ציורי, צללים כבדים, אדומים וסגולים ושלל תאורות מרשימות". ארון שאב השראה מטכניקות קולנוע קלאסיות, ושילב אלמנטים פיזיים בעבודה – ובהם משיחות מכחול על זכוכית שצולמו והוטמעו בעבודת ההנפשה, וכן יצירת ציורי רקע על קנבסים פיזיים במקום בכלים דיגיטליים. קלוג עבד בצמוד לאנימטורים ב-"CGCG" וב"לוקאס פילם" לצורך שיפור ההופעות של הדמויות הראשיות. פורטיו ציינה כי ויטוור השפיע על הניואנסים בדמותו של מול, והביאה כדוגמה טקס תה שמול מקיים עם דבון – בהשראת טקס תה שבו השתתף ויטוור בעת שהותו ביפן.
 מוזיקה 
המלחינים שון ודיאנה קינר שבו מהפקות קודמות של הזיכיון. הם סיימו להלחין את הפסקול לפרק האחרון והיו ערוכים להקלטתו כבר בסוף ינואר 2026.

 שיווק 
200px|ממוזער|שמאל|סם ויטוור על הבמה במהלך כנס "Star Wars Celebration Japan" ביפן באפריל 2025, שם הוכרז לראשונה על פיתוח הסדרה.
טריילר ראשון לסדרה הוצג למשתתפי כנס "Star Wars Celebration Japan" במהלך פאנל לציון 20 שנה ל-"Lucasfilm Animation" באפריל 2025. ג'ורדן קינג מ"אמפייר" שיבח את האנימציה וכינה אותה "מעובדת להפליא", תוך השוואה חיובית לעונה האחרונה של "מלחמת המשובטים" ולסדרה "באד באצ'".
שרה אל־מחמוד מ-"CinemaBlend" סברה כי איכות האנימציה מייצגת "קפיצה של כמה מדרגות קדימה" ביחס לסדרות קודמות, וציינה כי תגובת הקהל לטריילר הייתה החריגה ביותר שראתה מצד מעריצי "מלחמת הכוכבים" במהלך הכנס ביפן. הופעתה של שולייתו החדשה של מול בקדימון הובילה להשערות כי מדובר בדמותה של דארת' טאלון מן היקום המורחב, שהופיעה בסדרת הקומיקס "Star Wars: Legacy" (2006–2010) מאת ג'ון אוסטרנדר וג'אן דורסימה. אנתוני מקגלין מ-"Total Film" הביע ספק כי "לוקאס פילם" תציג שוליה מגזע הטווילק למול שאינה טאלון.

הטיזר-קדימון הציבורי הראשון של הסדרה פורסם בינואר 2026, בצירוף פוסטר רשמי ופרטים מרכזיים נוספים אודותיה. ג'ורדן קינג שיבח את איכות האנימציה, את עיצוב כוכב הלכת ג'ניקס ואת קטעי הדיאלוג שנשמעו בטיזר, וציין כי מדובר ב"חומר קודר ומרושע להפליא, שמגלם באופן מובהק את דמותו של מול". ונסה ארמסטרונג מהאתר "Reactor" תיארה את הטיזר כ"דרמטי, אפל ובעל יכולת צפייה ממכרת", בעוד שאיימי הארט מ-"Polygon" הגדירה אותו כחזרתו המפוארת של מול אל מרכז הבמה.

בדומה לדיונים קודמים סביב הסדרה, פרשנים שונים העלו מחדש את האפשרות כי דמותה של דבון איזארה עשויה להתגלות למעשה כדארת' טאלון, המוכרת מהיקום המורחב של הזיכיון.

 הפצה 
הסדרה עתידה לעלות לשידור בשירות הסטרימינג "דיסני+" ב-6 באפריל 2026. שני פרקים ישוחררו מדי שבוע עד ליום מלחמת הכוכבים ב-4 במאי. הסדרה תכלול עשרה פרקים בסך הכול.
 מדיה נלווית 
מיני-סדרת קומיקס פריקוול בת חמישה גיליונות בשם "Star Wars: Shadow of Maul" עתידה לצאת לאור בהפצת "מארוול קומיקס" במרץ 2026. הקומיקס נכתב בידי בנג'מין פרסי, עם איורים מאת מדיבק מוסאבקוב – שניהם יוצרים שחזרו לשתף פעולה לאחר עבודתם על כותרי "מלחמת הכוכבים" קודמים של מארוול.

עלילת הקומיקס מציגה לראשונה את כוכב הלכת ג'ניקס, וכן את דמויותיהם של ברנדר לוסון ו-"Two-Boots", לקראת תפקידיהן המרכזיים בסדרת הטלוויזיה. במהלך העבודה על הקומיקס ניתנה לפרסי ולמוסאבקוב גישה לתסריטים ולפרקים מתוך הסדרה. פרסי תיאר את היצירה כשילוב של סיפור מדע בדיוני ודרמת פשע בעלת גוון נוארי, התואם את סגנון האיור של מוסאבקוב.

 קישורים חיצוניים 

 הערות שוליים 

קטגוריה:דיסני+: תוכניות וסדרות
קטגוריה:סדרות מלחמת הכוכבים
קטגוריה:סדרות הנפשה אמריקאיות
קטגוריה:סדרות ספין-אוף אמריקאיות